EGCOทุ่ม200ล้านซื้อหุ้นจีเดค
“EGCO” รุกโรงไฟฟ้าพลังงานทางเลือก ทุ่ม 200 ล้านบาท เข้าถือหุ้น 50% จีเดค หวังปี 2558 เก็บรายได้ธุรกิจนี้กว่า 10%
2 ต.ค. 2555

“EGCO” รุกโรงไฟฟ้าพลังงานทางเลือก ทุ่ม 200 ล้านบาท เข้าถือหุ้น 50% จีเดค หวังปี 2558 เก็บรายได้ธุรกิจนี้กว่า 10%
นายปิยะ เจตะสานนท์ รองกรรมการผู้จัดการใหญ่งานบัญชีและการเงิน บริษัท ผลิตไฟฟ้า (EGCO) เปิดเผยว่า คณะกรรมการบริษัทมีมติอนุมัติให้เข้าซื้อหุ้นบริษัท จีเดค ในสัดส่วน 50% หรือใช้เงินลงทุนประมาณ 200 ล้านบาท
ปัจจุบัน จีเดค ทำธุรกิจโรงไฟฟ้าพลังงานขยะชุมชนที่ อ.หาดใหญ่ จ.สงขลา ได้รับสัมปทาน 27 ปี และโรงไฟฟ้ามีขนาด 6.7 เมกะวัตต์ โดยมูลค่าทั้งโครงการอยู่ที่ 800 ล้านบาท
นอกจากนี้ จีเดค ยังได้ทำสัญญาขายไฟฟ้าในรูปแบบผู้ผลิตไฟฟ้าขนาดเล็กมากให้กับการไฟฟ้าส่วนภูมิภาค ในอัตรา 3.50 บาทต่อหน่วย เป็นเวลา 7 ปี และคาดว่าจะผลิตเชิงพาณิชย์ได้ในเดือน เม.ย. 2556 
“การลงทุนในโครงการนี้ของ เอ็กโก กรุ๊ป นอกจากเป็นโครงการที่ได้รับการส่งเสริมและสนับสนุนจากภาครัฐแล้ว ยังสอดคล้องกับแผนพัฒนาพลังงานทดแทนและพลังงานทางเลือก 25% ใน 10 ปี (พ.ศ. 2555-2564) ของกระทรวงพลังงาน ในการผลิตไฟฟ้าจากพลังงานชีวภาพอย่างขยะด้วย” นายปิยะ กล่าว
สำหรับการเข้าซื้อหุ้นจีเดคของ EGCO ครั้งนี้ เป็นการเข้าซื้อหุ้นหลังจากบริษัท ไออีซี กรีน เอนเนอร์ยี่ (IECG) ซึ่งเป็นบริษัทย่อยของบริษัท อินเตอร์แนชั่นเนิลเอนจีเนียริง (IEC) สละสิทธิที่จะซื้อหุ้นเพิ่มทุนจำนวน 2 ล้านหุ้น หลังจีเดคจะเพิ่มทุนจาก 2 ล้านหุ้น เป็น 4 ล้านหุ้น ราคาพาร์ 100 บาท ทำให้ IECG คงเหลือการถือหุ้น 50%
แหล่งข่าวจาก EGCO กล่าวว่า การเข้าลงทุนในโรงไฟฟ้าขยะครั้งนี้ถือว่าเป็นไปตามนโยบายการลงทุนในพลังงานทางเลือกของบริษัทที่ได้ตั้งเป้าว่าภายในปี 2558 จะมีกำลังผลิตจากพลังงานทางเลือกประมาณ 300 เมกะวัตต์ โดยจะใช้งบลงทุนประมาณ 3 ล้านเหรียญสหรัฐต่อ 1 เมกะวัตต์ หรือจะใช้เงินลงทุนทั้งสิ้น 900 ล้านเหรียญสหรัฐ
ที่ผ่านมาบริษัทสามารถลงทุนและมีกำลังการผลิตรวมกับการลงทุนล่าสุดแล้วประมาณ 128 เมกะวัตต์ ดังนั้นยังมีช่องที่บริษัทยังจะสามารถขยายการลงทุนเพิ่ม และหากบริษัทสามารถลงทุนได้ตามเป้าหมายที่วางไว้ ก็จะทำให้บริษัทมีรายได้จากพลังงานทางเลือกในสัดส่วนประมาณ 1015% จากปัจจุบันยังมีในระดับที่น้อยมาก